ሱዳን የዶሃ  መግባቢያ ሰነድ ላይ ማሻሻያ የማትፈልግ  መሆኗን አስታወቀች
የሱዳን ባለስልጣናት ሱዳን የዶሃው የመግባቢያ ሰነድ ላይ ምንም አይነት ማሻሻያ እንዲደረግበት እንደማትፈልግ አስታወቁ ።የዳርፉር ሰላም አስከባሪ ጽህፈት ቤት ሊቀመንበር ማግዲ ካህላፍ አላህ እንደተናገሩት በዳርፉር ሰላምን ለማምጣት ታስቦ ከዚህ ቀደም የፀደቀው የዶሃው የመግባቢያ ሰነድ ከማንኛውም የአማጺያን ቡድን ጋር ከስምምነት ላይ ለመድረስ የሚያስችል የመጨረሻው መንገድ ሆኖ ይቀጥላል፡፡ከሱዳን መንግስት የተውጣጡ ልኡካን በአንድ በኩል የፍትህ እና እኩልነት ንቅናቄ ቡድን እንዲሁም የሱዳን ነጻነት ንቅናቄ ወይም ሚኒ ሚናዊ የተውጣጡ የተቃዋሚ ፓርቲዎች በሌላ ወገን ከሳምንት በፊት  በበርሊን ውስጥ ባካሄዱት የሁለት ቀናት ስብሰባ በምዕራባዊ ሱዳን ክልል ያለው ግጭት መቋጫ ያገኝ ዘንድ የሚደረገው ድርድር ከመጀመሩ በፊት ለመግባባት በሚችሉበት የመግባቢያ አዋጅ ላይ ተነጋግረዋል ነው የተባለው፡፡  ከሱዳኑ የዜና ወኪል ሱና ጋር ቆይታ ያደረጉት ካህላፍ አላህ በበኩላቸው የበርሊኑ ውይይት የተሳካ አልነበረም የሚባለውን እንደማይቀበሉ በመግለጽ ነገር ግን አማጺ ቡድኖቹ የመግባቢያ ሰነዶቹ ላይ ስምምነት ላይ ከመድረሳቸው በፊት የመግባቢያ አጀንዳዎቹን እንዲሻሻሉ መጠየቃቸው ተቀባይነት እንደሌለው ነው የተናገሩት፡፡  በቀድሞው የደቡብ አፍሪካ ፕሬዚዳንት ታቦ ምቤኪ የሚመራው የአፍሪካ ህብረት ሥራ አስፈፃሚ ፓናል በሀገሪቱ የተሰራፋውን የጦር ግጭቶችን ለማቆም እና በሱዳን የፖለቲካ ለውጥ ለማምጣት የሚያስችል ሁሉን አቀፍ አማራጭ ሀሳብ አቅርቧል፡፡